ટ્રેડ વોરનો ભય હળવો થતાં વૈશ્વિક શેરબજારમાં આવેલી તેજી પાછળ સ્થાનિક શેરબજારમાં પણ તેજી પાંચ મહિનાની ઊંચી સપાટીએ પહોંચી હતી. સેન્સેક્સ 31 જાન્યુઆરી 2018 પછીની સૌથી ઊંચી સપાટીએ તો નિફ્ટી બજેટ પછીના સૌથી ઊંચા સ્તરે પહોંચી હતી. બેન્ચમાર્કની સાથે સાથે બ્રોડબેઇઝ આંકમાં પણ મક્કમ ટ્રેન્ડ જોવાયો હતો. એફએમસીજી આંક 11,476ની નવી ઊંચી સપાટીએ પહોંચ્યો હતો. બેન્કિંગ, હેલ્થકેર, આઇટી, મેટલ, પાવર અને ઓઇલ શેરો પાછળ મજબૂત સુધારો જોવાયો હતો. મંગળવારે ટીસીએસના પરિણામ જાહેર થવા અગાઉ શેર નરમ રહ્યો હતો. મોટા ભાગના બ્રોકરેજ હાઉસના રિપોર્ટ કંપનીનો નફો વધશે એવા રહ્યા હતા. એનસીએલટીમાંથી તાતા ગ્રૂપની તરફેણમાં નિર્ણય લેવામાં આવતાં તેની ચોક્કસ તાતા ગ્રૂપના શેરોમાં પોઝિટીવ અસર જોવાઈ હતી. આ સપ્તાહમાં આઇઆઇપી અને ફુગાવાના ડેટા જાહેર થવાના હોવાથી તેની પર નજર રહેશે. આ સપ્તાહ ઊંચી ચંચળતા ધરાવતું રહેશે એમ એનાલિસ્ટોનું માનવું હતું.